楊安妮

楊安妮係香港女藝人，出道前係專業舞蹈員，2021年參加ViuTV搞嘅選秀節目《全民造星IV》攞到第5名，跟住做咗MakerVille合約女藝員，出道後仍繼續排舞師嘅專業。佢男朋友係《全民造星V》亞軍黃家灝。

簡歷

出道之前
楊安妮喺香港出世，先後讀大坑東宣道小學、匯基書院同香港城市大學副學士課程。佢由16歲開始做伴舞員，參與過唔少大型比賽同表演，同過唔少歌手合作過。佢亦曾經去日本同北京進修舞蹈超過一年，返香港後做自由身跳舞教師同排舞師。

參與《造星》
楊安妮2021年參與ViuTV搞嘅真人騷選秀《全民造星IV》，最後雖然評判分攞到第3名，但由於觀眾分只係得第7名，總成績拉返勻就係第5名。不過因為佢唔想入女團，成為咗唔係女團成員嘅參賽者入面名次排得最前嘅一位。

藝人生涯
楊安妮雖然冇應承加入女團COLLAR，不過佢2022年頭用合約藝員身份正式加盟ViuTV，主要做節目主持，工餘亦有幫P1X3L、COLLAR同Lolly Talk等團體排舞。相比起其餘四位同期加入嘅女藝員，楊安妮出鏡機會相對較多，2023年頭更頭一次有自己一個人主持嘅節目《日本winwin企画》。

2023年7月17號，楊安妮發佈第一隻個人單曲作品《SENSEI》。

感情生活
楊安妮喺出道之前就已經有男朋友排舞師黃家灝，而佢喺《全民造星IV》決賽嘅表演就係佢男友負責排舞。

演出

節目主持
2022年：《MM730 - 困獸鬥》
2022年：《MM730 - 男女自然觀察學會》
2022年：《今餐有料到》
2022年：《STEM精讀班》
2022年：《嘥料》
2022年：《波係咁踢》
2023年：《日本winwin企画》
2023年：《全星暑假 - P1X3L 5G上台計劃》
2023年：《無限試煉場》

節目演出
2021年：《全民造星IV》參賽者
2022年：《囝囝女女730》第291集嘉賓
2022年：《今餐有料到》第215集嘉賓
2022年：《爆谷一周》 第13集嘉賓
2022年：《晚吹 - 有酒今晚吹》 第105集嘉賓
2022年：《ViuTV 2023》 「ViuTV妹豬Five」成員跳唱演出
2023年：《膠戰S3》第3集嘉賓
2023年：《Viu Chat》第9集嘉賓
2023年：《Auntie 妳好》第71集嘉賓
2023年：《夏の競技》 第5集嘉賓

電視劇
拍緊：《飛黃騰達》 飾 江凱婷

MV
包括佢用伴舞員身份演出嘅MV
2014年：As One 《Be With U》
2016年：薛凱琪 《MISS FIONA》
2019年：吳嘉禧《無利可圖 feat. Young Hysan》
2021年：梁業 《Lady Killa》
2022年：何詠深 《FOR YOU》
2023年：梁業 《Phat N Fresh》

全民造星IV | Win Win
 MakerVille - 楊安妮

香港舞蹈員
ViuTV女藝員
安妮
全民造星IV參賽者
香港城市大學舊生